Böyük Şərqi Yaponiya Zəlzələsi və Nüvə Fəlakəti Memorial Muzeyi

– Yaponiyanın Fukuşima prefekturasının Futaba qəsəbəsində yerləşən muzey. Muzey 2011-ci ilin martında Yaponiyanın şərqində baş vermiş Tohoku zəlzələsi və sunamisi, eləcə də, Fukişima-1 AES nüvə fəlakəti hadisəsinə həsr olunmuşdur.

 Tarix 
Muzey Fukuşima prefekturasının hökuməti tərəfindən tikilmiş və 20 sentyabr 2020-ci ildə açılmışdır. 1 oktyabrda muzeydə Futaba Biznes İnkubasiyası və İcma Mərkəzinin açılışı baş tutmuşdur.

 Xüsusiyyətlər 
Muzeyin məqsədi 2011-ci ildə baş vermiş Tohoku zəlzələsi və sunamisi fəlakətinin səbəb olduğu dağıntılar, eləcə də, fəlakətdən sonra aparılmış yenidənqurma işləri haqqında məlumat verməkdir. Muzeyin yerləşdiyi ərazi həm zəlzələ, həm sunami, həm də nüvə fəlakətinin fəsadları ilə üzləşmişdir. Muzey Fukuşima-1 AES-dən cəmi 4 kilometr uzaqlıqda tikilmişdir.

Muzey üçmərtəbəlidir və ümumi sahəsi 5.256 ㎡ təşkil edir. Muzeyin divarlarında və tavanında quraşdırılmış yeddi ekranda fəlakətin detalları və təxliyə haqqında videomateriallar nümayiş etdirilir. Ziyarətçilər fəlakət haqqında fotoların sərgiləndiyi ikinci mərtəbəyə qalxmaq üçün qıvrılmış pandusdan istifadə edirlər. Muzey yaradıcılarının sözlərinə görə bu pandus qəfil, həyat dəyişdirən fəlakətin hər kəsin başına gələ biləcəyi hissini ziyarətçilərə yaşatmaq üçün quraşdırılmışdır.

Muzeyin fotosərgisi 1967-ci ildə Fukuşima-1 AES-in ilk nüvə reaktorunun tikintisini əks etdirən foto ilə başlayır. Nüvə fəlakətindən bəhs edən ikinci mərtəbə 5 bölməyə ayrılır: fəlakətin ilkin mərhələsi, fəlakətə ilkin reaksiya, yerli sakinlərin prespektivi, fəlakətin davam edən fəsadları və yenidənqurma cəhdləri. Nüvə fəlakətinin səbəb olduğu fəsadlar statistik məlumatlar, fotolar, qrafiklər və şahid ifadələri ilə nümayiş etdirilir. Burada Fukuşima-1 AES-in kiçik modeli yerləşdirilib. Damda yerləşən müşahidə nöqtəsindən dəniz divarını müşahidə etmək mümkündür.

Muzeydə sərgilənən eksponatlara zəlzələ anında dayanmış saatlar, dağıntılar arasında tapılmış əşyalar, təxliyə üçün istifadə olunmuş təchizatlar daxildir. Muzeyin kolleksiyasına 240.000 əşya daxildir və onlardan 150-si sərgilənir.

 İstinadlar 

 Xarici keçidlər 


Kateqoriya:2020-ci ildə yaradılmış muzeylər
Kateqoriya:Tohoku zəlzələsi və sunamisi (2011)
Kateqoriya:Fukuşima prefekturasındakı muzeylər
Kateqoriya:Futaba
Kateqoriya:Sunami muzeyləri
Kateqoriya:Zəlzələ muzeyləri